Svenskehjelp til å spille «Ja, vi elsker» på 17. mai

Årets 17. mai-musikk i Andebu kommer fra et importert svensk ungdomskorps. -Jeg håper ingen kaster tomater, sier orkesterleder Ulf Holmestrand.

Gjengen i Fristads Ungdomsorkester er hyret til å spille korpsmusikk på 17. mai i Andebu. Det vekker reaksjoner i Vestfold-kommunen. Peder Persson/Fristads Ungdomsorkester

9. mai 2013 23:12 Sist oppdatert 9. mai 2013

I Andebu ble skolekorpset vedtatt nedlagt på siste årsmøte. Dermed satser 17. mai-komiteen, kommuneledelsen og næringslivet nå på svenskehjelp for å få musikk til 17. mai-toget, melder Tønsbergs Blad.

Bare en uke før den store nasjonaldagen i Norge er Fristads ungdomsorkester i Borås i Sverige i full gang med å øve inn klassikere som «Ja, vi elsker dette landet», «Norge i rødt, hvitt og blått» og «Gammel jegermarsj».

Trist med svensk korps

— Det er bra det blir korps, men trist at det er svensk, konstaterer Andebu-ordfører Bjarne Sommerstad (Sp) overfor Tønsbergs Blad.

- Dette er ikke god musikk i mine ører, legger han til. Sommerstad har likevel godkjent svenskehjelpen, og håper det kan sparke fornyet liv i det kommunalt finansierte skolekorpset i kommunen.

Et ærefullt oppdrag

Orkesterleder og musikkskolelærer Ulf Holmestrand i Borås svarte umiddelbart ja, da han for et par uker siden ble spurt om hans gjeng med musikere kunne være stand-in på den store dagen i Norge.

-Vi har jo ingenting som kan måle seg med 17. mai i Sverige, og heller ikke slike korpstradisjoner som dere har i Norge. Derfor syntes det var stor stas å bli kontaktet om noe slikt. Vi så på det som et rop om hjelp, og tok gjerne utfordringen med å bidra til at folk i Andebu får korpsmusikk på denne dagen. Dette er jo et veldig ærefullt oppdrag, sier han til Aftenposten.no.

Han har merket seg at signeringen av svenskekorpset nå vekker debatt på den andre siden av grensen, med forespørsler om intervjuer fra både lokalavis og lokalradio i Vestfold de siste dagene.

Svenskefanen blir hjemme

-Vi var klar over at dette kanskje er litt ømtålelig i enkelte kretser, men jeg hadde aldri trodd at dette skulle bli en så stor sak. Fra vår side har dette hele tiden vært ment som en solidaritetshandling for våre brødre og søstre i Norge. Den svenske fanen lar vi absolutt ligge igjen hjemme i Sverige, bedyrer han på telefon fra sin Kristi Himmelfartsdag-ferie i Dalarna.

-Oppdraget skal fullt og helt utføres på premissene til dem som har invitert oss, sier han.

-Jeg håper i alle fall vi unngår tomatkasting, legger Holmestrand til - som til tross for sitt vestfoldske etternavn er helsvensk.

Ungdomsorkesteret fra Västra Götaland har tidligere stort sett erfaring fra å spille for pensjonister, kirkegjengere og på forskjellige kommunale arrangementer. De yngste medlemmene, som spiller i juniororkesteret, har likevel blitt invitert til å spille på 17. mai i Larvik tidligere.

Og Holmestrand har personlig hatt gleden av å opptre i vennskapsbyen Halden flere ganger, sist for over 30 år siden, med juniororkesteret fra sin hjemby Skøvde. Også da på 17. mai.

Fikk avslag på kommunal støtte

Bjørnar Simonsen, som er leder i Andebu skolers musikkorps, tar det svært ille opp at 17. mai-arrangørene søker hjelp fra Sverige.

-Det var ikke dette vi trengte nå, sier han til Tønsbergs Blad.

På hjemmesiden til korpset heter det i sterkt forurettede ordelag:

"Korpset i Andebu er av 17.-maikomiteene, Andebu kommune og Andebu næringsliv 17.-mai 2013 erstattet med et korps fra Sverige! Vi i Korpset i Andebu er med dette meget skuffet. De samme aktørene har IKKE villet bidra til at korpset kunne reddes. Korpset fikk senest avslag på en søknad om støtte til rekruttering våren 2013".

"Vi mener at vårt arbeid med å forsøke å redde korpset nå er overflødig!", heter det videre på nettsiden.

Det går frem at ildsjelene har som mål å gjenoppstarte korpset med nye folk og ny organisasjon innen to år.